Diari Oficial de la Generalitat Valenciana


Sumari del DOGV 8688, del 29-11-2019 (2019/10934)

RESOLUCIÓ de 21 de juny de 2018, de la Subdirecció General de Relacions Laborals, per la qual es disposa el registre i publicació de l'Acord de la Comissió Paritària del Conveni col·lectiu autonòmic de la fusta, fusteria i afins de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8688

Data del DOGV
:   29-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10266


Data del document
:   21-06-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 21 de juny de 2018, de la Subdirecció General de Relacions Laborals, per la qual es disposa el registre i publicació de l'Acord de la Comissió Paritària del Conveni col·lectiu autonòmic de la fusta, fusteria i afins de la Comunitat Valenciana. [2019/10243]  
Vista l'acta de l'Acord subscrit el dia 20 de juny de 2018 sobre el conveni aplicable, signat per la comissió paritària, i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre; l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i els articles 3 i 4 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el depòsit del text del conveni.  
  
Segon  
Disposar que es publique en el Diari Oficial de la Generalitat Valenciana.  
  
València, 21 de juny de 2018.- El subdirector general de Relacions Laborals: Juan Ignacio Soler Tormo.  
  
  
Acta de la comissió paritària del Conveni col·lectiu de la fusta, fusteria, moble i afins de la Comunitat Valenciana de 20 de juny de 2018  
  
  
Assistents  
- Per la part social:  
Juan José Escrig  
José Manuel Pérez  
- Per la part empresarial:  
Rafael Pérez  
Luis Latorre  
  
A Paterna (València), a les dotze hores del dia vint de juny de l'any dos mil díhuit, als locals de FEVAMA, domicili de la comissió paritària i amb l'assistència de les persones indicades, té lloc la reunió de la comissió paritària del Conveni col·lectiu de treball de la fusta, fusteria, moble i afins de la Comunitat Valenciana (codi de conveni núm. 57213402692454).  
1r. Elevada sol·licitud de 2 de març de 2018, amb entrada el 23 de maig de 2018, d'una empresa pertanyent a aquest sector empresarial de la localitat de Peníscola, perquè aquesta comissió paritària es pronuncie sobre quin és el conveni aplicable, davant el dubte de si el Conveni del sector d'indústries de la fusta, suro, xapes i taulers per a la província de Castelló està vigent,  
Aquesta comissió paritària resol:  
De conformitat amb el que s'estableix en l'article 2.a del Conveni col·lectiu de treball de la fusta, fusteria, moble i afins de la Comunitat Valenciana, el seu àmbit d'aplicació comprén totes i cadascuna de les activitats de la indústria de la fusta que es relacionen i detallen en l'annex IV d'aquest, i això dins de l'àmbit territorial de tota la Comunitat Valenciana.  
Així mateix, d'acord amb el que es disposa en l'article 3 d'aquest conveni, la vigència s'estén des de l'1 de gener de 2016 fins al 31 de desembre de 2018.  
En conseqüència, l'1 de gener de 2016 van perdre la vigència els següents convenis provincials:  
- Conveni col·lectiu del sector d'indústries de la fusta, suro, xapes i taulers per a la província de Castelló (codi de conveni núm. 777373115101907).  
- Conveni col·lectiu per a les indústries de la fusta i suro de la província d'Alacant (codi de conveni núm. 46670659176864).  
- Conveni col·lectiu de treball de la fusta, fusteria, moble i afins de la província de València (codi de conveni núm. 07295724341028).  
  
Aquests convenis col·lectius van ser substituïts, amb efectes d'1 de gener de 2016, pel Conveni col·lectiu de la fusta, fusteria, moble i afins de la Comunitat Valenciana (codi de conveni núm. 10991768822778).  
  
2n. El 28 de maig de 2018, amb entrada el 8 de juny de 2018, es formula una consulta sobre si l'activitat d'una empresa que es dedica a:  
Fabricació de matalassos, embuatament de teles i diferents tipus d'espuma o fibres de les parts exteriors del matalàs i posterior assemblatge de les diferents peces del matalàs. Les peces són: interior (nuclis d'espuma, làtex o carcasses de molls, planxes de diferents tipus d'espuma) i exterior (fundes i parts inferiors i superiors embuatades i parts laterals embuatades).  
Fabricació de bases entapissades, canapés entapissats, somiers i altres mobles: es compra o es produeix l'estructura bé a fer o fusta i posteriorment o es pinta i s'acobla o s'entapissa. Els principals components usats són: fer, fusta, teixits de diferents composicions, pell sintètica, tacs, espumes, teixit no teixit, cartó kraft, taulers de fibra de densitat mitjana i pintura.  
Si es troba dins de l'àmbit funcional del present conveni col·lectiu,  
  
La Comissió Paritària resol:  
D'acord amb el que es disposa en l'article 2 i annex IV del Conveni (àmbit funcional) números 24, «Fabricació d'altres productes de fusta: tapisseries.....», i 30, «Fabricació de matalassos», aquestes activitats es troben compreses dins de l'àmbit funcional del Conveni col·lectiu de treball de la fusta, fusteria, moble i afins de la Comunitat Valenciana, per la qual cosa les empreses que desenvolupen les activitats descrites anteriorment es troben dins de l'àmbit funcional del mencionat conveni col·lectiu autonòmic.  
Així mateix, es designa Rafael Pérez Bonmatí perquè, en nom i representació d'aquesta comissió paritària, porte a efecte la presentació d'aquesta acta davant del registre corresponent, perquè l'hi deposite i el publique en el Diari Oficial de la Generalitat Valenciana.  
  
I, en prova de conformitat, signen per quadruplicat i a un sol efecte al lloc i en la data indicats més amunt.